**Ján Bukovský**, SVD (rodné meno **Ján Fukna**, v USA prijal meno **John Bukovsky**; \* 18. január 1924, Cerová – † 18. december 2010, Techny, Illinois, USA) bol rímskokatolícky rehoľník, arcibiskup a vatikánsky diplomat.

Životopis
---------

Erb Jána Bukovského vo vitráži okna Katedrály Nepoškvrneného počatia Panny Márie v Moskve
Ján Bukovský sa narodil 18. januára 1924 v Cerovej v rodine Martina Fuknu a Kataríny, rod. Slavíkovej. Po ukončení základnej školy v rodisku v roku 1939, pokračoval v štúdiu na gymnáziu Spoločnosti Božieho Slova (verbisti) v Nitre. V roku 1944 požiadal o vstup do kongregácie verbistov. Po ukončení štúdia filozofie vo Vidinej v roku 1947 pokračoval v štúdiách teológie v USA. Kňazskú vysviacku prijal v Techny, v centre amerických verbistov neďaleko Chicaga, 3. decembra 1950. V roku 1952 získal licenciát teológie na Americkej katolíckej univerzite vo Washingtone. V rokoch 1952 až 1954 bol profesorom biblistiky v rehoľnom seminári v Techny. Jeho špecializáciou boli grécke a latinské preklady. V rokoch 1954 – 1956 študoval exegézu na Pontificio Istituto Biblico v Ríme. V roku 1967 bol povolaný do Ríma do generálnej kapitule rehole verbistov. Od roku 1968 bol poradcom Svätej stolice vo vzťahoch s ČSSR a od roku 1973 bol pracovníkom Štátneho sekretariátu v oddelení pre vzťahy s ČSSR, Maďarskom, Rumunskom, Bulharskom a Albánskom. Bol blízkym spolupracovníkom neskorších kardinálov Agostina Casaroliho a Luigi Poggiho a často ich sprevádzal na ich cestách do vtedajších komunistických krajín strednej a východnej Európy. V rokoch 1987 – 1989 sa po boku Francesca Colasuona zúčastňoval vyjednávaní s vládou ČSSR o menovaní nových biskupov. Na základe týchto rokovaní boli na Slovensku menovaní a vysvätení Ján Sokol a František Tondra.

18. augusta 1990 ho pápež Ján Pavol II. vymenoval za titulárneho arcibiskupa tabaltského a za apoštolského nuncia v Rumunsku. 13. októbra 1990 prijal biskupskú vysviacku v bazilike sv. Petra v Ríme z rúk kardinála-štátneho sekretára Agostina Casaroliho. Spolusvätiteľmi boli neskorší Casaroliho nástupca Angelo Sodano a apoštolský delegát v Rusku, Francesco Colasuono. V Rumunsku k jeho hlavným úlohám patrilo obnovenie diplomatických vzťahov po páde komunizmu ako aj riešenie postavenia a majetku gréckokatolíckej cirkvi v Rumunsku. 

20. decembra 1994 bol menovaný za prvého apoštolského nuncia v Rusku. Tu pokračoval v krokoch svojho predchodcu, apoštolského delegáta Colasuona, na formovaní katolíckej cirkevnej hierarchie v Rusku. Mal veľký podiel na znovuotvorení kňazského seminára v Sankt Peterburgu.

Pápež prijal jeho rezignáciu z dôvodu veku 29. januára 2000. Do roku 2006, keď sa presťahoval do Techny v USA, žil v St. Gabrieli pri Viedni. Zomrel 18. decembra 2010 v Techny, Illinois, USA o 7. hod. miestneho času. Pochovaný bol 3. januára 2011 v krypte kostola Nanebovzatia Panny Márie v Nitre na Kalvárii.

Udelené biskupské svätenia
--------------------------

### Hlavný svätiteľ

* Jerzy Mazur, SVD – 31. mája 1998, apoštolský administrátor Sibíri, od 9. júna 2003 diecézny biskup v Ełku v Poľsku
* Clemens Pickel – 7. júna 1998, pomocný biskup diecézy Európske Rusko, od 11. februára 2002 Biskup diecézy Sv. Klementa v Saratove, Rusku

Dielo
-----

* BUKOVSKÝ, Ján. *Spomienky spoločníka*. Nitra : Spoločnosť krásneho slova, 2006. ISBN 8085223767. S. 146.
* BUKOVSKY, John. *Chiesa del martirio, chiesa della diplomazia. : Memorie tra Cecoslovacchia e Vaticano*. Ed. Strazzari, Francesco. Bologna : EDB, 2009. ISBN 978-8810140499. S. 104. (tal.)

Referencie
----------

1. 1 2 3  HOFERKA, Martin. Oneskorené stretnutie s Mons. Jánom Bukovským. *Záhorie* (Záhorské múzeum), 2011, roč. XX, čís. 1. Dostupné online [cit. 2013-02-09]. ISSN 1335-7840.
2. 1 2 3 4  TK KBS. *Úmrtie: Zomrel arcibiskup Ján Bukovský (aktualizované)* [online]. 18. 12. 2010 20:37, [cit. 2013-01-28]. Dostupné online.
3. ↑  CHENEY, David M. *www.catholic-hierarchy.org*. REV. 2012-09-08, [cit. 2013-01-28]. Stránka Archbishop John Bukovsky, S.V.D. †. (angl.)
4. ↑  TK KBS. *Pripomenuli si prvé výročie smrti arcibiskupa Bukovského* [online]. 18.12.2011 11:45, [cit. 2013-01-28]. Dostupné online.
5. ↑  CHENEY, David M. *www.catholic-hierarchy.org*. REV. 2012-09-08, [cit. 2013-01-28]. Stránka Bishop Jerzy Mazur, S.V.D.. (angl.)
6. ↑  CHENEY, David M. *www.catholic-hierarchy.org*. REV. 2012-09-08, [cit. 2013-01-28]. Stránka Bishop Clemens Pickel. (angl.)

Externé odkazy
--------------

* Archbishop John Bukovsky, 1924-2010 on www.divineword.org (angl. )
* *Mons. Ján Bukovský (18.1.1924 - 18.12.2010)* [online]. Spoločnosť Božieho Slova, [cit. 2013-01-28]. Dostupné online. Archivované 2011-05-24 z originálu.
* Katalóg vydavateľstva EDB (tal. )

Zdroj
-----

* *Tento článok je čiastočný alebo úplný preklad článku John Bukovsky na nemeckej Wikipédii.*

Autoritné údaje: * GND: 132366061
* ISNI: 0000 0004 1730 0683
* NK ČR: jx20070103001
* SNK: 201578
* VIAF: 305131169